text: Bios har overtrådt arbejdsmiljøloven
  18 september 2015 kl. 18.22
  Bios-direktør Morten Hansen indrømmer nu, at Bios i løbet af de første to uger som ambulanceselskab i Region Syddanmark har overtrådt arbejdsmiljølovgivningen.
  - Vi har ved gennemgang af vores vagtplaner konstateret i den faktiske udførsel af vagterne i den første uge, at der har der været nogle overtrædelser af arbejdsmiljøloven.
  Sådan siger Bios-direktør Morten Hansen fredag, efter han havde evalueret de første to uger med Bios som ambulanceselskab i Region Syddanmark.
  - Det er selvfølgelig beklageligt. Det er ikke så overraskende i en stor opstartsfase, men det er selvfølgelig beklageligt, at det sker, og det er ikke noget, vi ønsker at gøre, siger Morten Hansen videre og konkluderer:
  - Vi har ikke fået henvendelser internt fra reddere, der oplever urimelige arbejdsvilkår, og vi har heller ikke fået nogen sager fra fagforeningen.
  